Euroopa Liidu Teataja L 162 , 30/04/2004 Lk 0052 - 0053



Komisjoni määrus (EÜ) nr 876/2004, 29. aprill 2004, millega muudetakse Euroopa Parlamendi ja nõukogu määruse (EÜ) nr 999/2001 VIII lisa seoses aretuslammaste ja -kitsedega kauplemisega (EMPs kohaldatav tekst) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega kehtestatakse teatavate transmissiivsete spongioossete entsefalopaatiate vältimise, kontrolli ja likvideerimise üksikasjalikud eeskirjad, [1] eriti selle artikli 23 esimest lõiku, ning arvestades järgmist: (1) Määrusega (EÜ) nr 999/2001 sätestatakse tingimused aretuslammaste ja -kitsedega ühendusesiseseks kauplemiseks. (2) Komisjoni määrustega (EÜ) nr 260/2003 [2] ja (EÜ) nr 1915/2003 [3] muudetakse määrust (EÜ) nr 999/2001, et kehtestada likvideerimismeetmed skreipiga nakatunud põllumajandusettevõtete jaoks ning muuta aretuslammastega kauplemise tingimusi, et võimaldada ARR/ARR prioonvalgu genotüübiga lammastega vaba kauplemist. (3) Tuleks muuta järelevalvenõudeid põllumajandusettevõtete puhul, kes soovivad saata lambaid ja kitsi ühendusesiseseks kauplemiseks, et need oleks vastavuses skreipi likvideerimiseks vastuvõetud jõulisema lähenemisega. Nendesse põllumajandusettevõtetesse saabuvaid loomi käsitlevaid piiranguid ei peaks enam kohaldama ARR/ARR prioonvalgu genotüübiga lammaste suhtes. (4) Uued sätted tuleks kehtestada kahes jaos, et võimaldada tõhustatud järelevalvet lühikese aja jooksul, vältides samas kaubandushäireid. (5) Seepärast tuleks määrust (EÜ) nr 999/2001 vastavalt muuta. (6) Käesoleva määrusega ettenähtud meetmed on kooskõlas alalise toiduahela ja loomatervishoiu komitee arvamusega, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 999/2001 VIII lisa muudetakse vastavalt käesoleva määruse lisale. Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 1. juulist 2004. Käesolev määrus on tervikuna siduv ja vahetult kohaldatav kõikides liikmesriikides. Brüssel, 29. aprill 2004 Komisjoni nimel komisjoni liige David Byrne [1] EÜT L 147, 31.5.2001, lk 1. Määrust on viimati muudetud komisjoni määrusega (EÜ) nr 2245/2003 (ELT L 333, 20.12.2003, lk 28). [2] ELT L 37, 13.2.2003, lk 7. [3] ELT L 283, 31.10.2003, lk 29. -------------------------------------------------- LISA VIII lisa A peatüki I osa punkt a asendatakse järgmisega: "a) aretuslambad ja -kitsed on kas ARR/ARR prioonvalgu genotüübiga lambad, nagu on määratletud komisjoni otsuse 2002/1003/EÜ [1] I lisas, või on neid peetud alates sünnist või viimase kolme aasta jooksul kogu aeg põllumajandusettevõttes või -ettevõtetes, mis on täitnud viimase kolme aasta jooksul vähemalt järgmiseid nõudeid: i) 30. juunini 2007: - ettevõttes viiakse korrapäraselt läbi ametlikke veterinaarkontrolle, - loomad on märgistatud, - ükski skreipi juhtum ei ole kinnitust leidnud, - tapmiseks ettenähtud emasloomi kontrollitakse proovide võtmise teel, - emasloomi, v.a ARR/ARR prioonvalgu genotüübiga lambad, tuuakse põllumajandusettevõttesse ainult siis, kui need on pärit samasid nõudeid täitvast ettevõttest. Alates hiljemalt 1. juulist 2004 peavad põllumajandusettevõtted täitma järgmiseid lisanõudeid: - kõiki III lisa A peatüki II osa punktis 3 osutatud üle 18 kuu vanuseid loomi, kes on põllumajandusettevõttes surnud või seal tapetud, kontrollitakse skreipi osas vastavalt X lisa C peatüki punkti 3.2 alapunktis b sätestatud laboratoorsete meetoditega, ja - lambaid ja kitsi, v.a ARR/ARR prioonvalgu genotüübiga lambad, tuuakse põllumajandusettevõttesse ainult siis, kui need on pärit samasid nõudeid täitvast ettevõttest; ii) alates 1. juulist 2007: - ettevõttes viiakse korrapäraselt läbi ametlikke veterinaarkontrolle, - loomad identifitseeritakse kooskõlas ühenduse õigusaktidega, - ükski skreipi juhtum ei ole kinnitust leidnud, - kõiki III lisa A peatüki II osa punktis 3 osutatud üle 18 kuu vanuseid loomi, kes on põllumajandusettevõttes surnud või seal tapetud, kontrollitakse skreipi osas kooskõlas X lisa C peatüki punkti 3.2 alapunktis b sätestatud laboratoorsete meetoditega, - lambaid ja kitsi, v.a ARR/ARR prioonvalgu genotüübiga lambad, tuuakse põllumajandusettevõttesse ainult siis, kui need on pärit samasid nõudeid täitvast ettevõttest. Kui loomad on ette nähtud viimiseks liikmesriiki, mille osa või kogu territooriumi puhul kohaldatakse punktide b või c sätteid, peavad aretuslambad ja -kitsed vastama kõikidele üldistele või konkreetsetele lisatagatistele, mis on määratletud artikli 24 lõikes 2 osutatud korras." [1] EÜT L 349, 24.12.2002, lk 105. --------------------------------------------------